CELEX: 32022D0033
Language: hu
Date: 2022-01-10 00:00:00
Title: A Bizottság (EU) 2022/33 végrehajtási határozata (2022. január 10.) az afrikai sertéspestis németországi előfordulásával összefüggő egyes vészhelyzeti intézkedésekről szóló (EU) 2021/2021 végrehajtási határozat hatályon kívül helyezéséről (az értesítés a C(2022) 155. számú dokumentummal történt) (Csak a német nyelvű szöveg hiteles) (EGT-vonatkozású szöveg)

2022.1.12.   
               
               
                  HU
               
               
                  Az Európai Unió Hivatalos Lapja
               
               
                  L 7/17
               
            
         A BIZOTTSÁG (EU) 2022/33 VÉGREHAJTÁSI HATÁROZATA
         (2022. január 10.)
         az afrikai sertéspestis németországi előfordulásával összefüggő egyes vészhelyzeti intézkedésekről szóló (EU) 2021/2021 végrehajtási határozat hatályon kívül helyezéséről
         
            
               (az értesítés a C(2022) 155. számú dokumentummal történt)
            
         
         (Csak a német nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről szóló, 2016. március 9-i (EU) 2016/429 európai parlamenti és tanácsi rendeletre („Állategészségügyi rendelet”) (1) és különösen annak 259. cikke (1) bekezdésére,
         mivel:
         
                     (1)
                  
                  
                     Az afrikai sertéspestis a tartott és vadon élő sertésféléket érintő fertőző vírusos betegség, amely súlyos hatással lehet az érintett állatállományra és a gazdálkodás jövedelmezőségére, zavart okozva az említett állatok és az azokból származó termékek szállítmányainak Unión belüli mozgatásában és harmadik országokba történő kivitelében.
                  
               
                     (2)
                  
                  
                     Az afrikai sertéspestis tartott sertésfélék között való kitörésekor jelentős mértékben fennáll az a veszély, hogy a kórokozó más, tartott sertéseket tartó gazdaságokra is átterjed.
                  
               
                     (3)
                  
                  
                     Az (EU) 2020/687 felhatalmazáson alapuló bizottsági rendelet (2) kiegészíti az (EU) 2016/429 rendelet 9. cikke (1) bekezdésének a), b) és c) pontjában felsorolt, illetve az (EU) 2018/1882 bizottsági végrehajtási rendeletben (3) az A, B és C kategóriájúként meghatározott betegségekkel szembeni védekezésre vonatkozóan megállapított szabályokat. Az (EU) 2020/687 felhatalmazáson alapuló rendelet 21. és 22. cikke egy korlátozás alatt álló körzet létrehozását írja elő az A kategóriájú betegségek kitörése esetén, amelyek közé az afrikai sertéspestis is tartozik, továbbá bizonyos intézkedések alkalmazását írja elő e körzetben. Ezenkívül az említett felhatalmazáson alapuló rendelet 21. cikkének (1) bekezdése úgy rendelkezik, hogy a korlátozás alatt álló körzetnek egy védőkörzetből, egy felügyeleti körzetből és szükség esetén a védőkörzetek és a felügyeleti körzetek körül vagy azok szomszédságában további, korlátozás alatt álló körzetekből kell állnia.
                  
               
                     (4)
                  
                  
                     Az afrikai sertéspestis tartott sertésfélékben való előfordulásának Mecklenburg–Elő-Pomeránia tartományban (Németország) 2021. november 15-én megerősített esetét, valamint az említett szövetségi tagállamtól a területén fennálló járványügyi helyzetről kapott információkat követően a Bizottság elfogadta az (EU) 2021/2021 bizottsági végrehajtási határozatot (4). A végrehajtási határozat értelmében Németország gondoskodik arról, hogy a korlátozás alatt álló körzet, ahol az (EU) 2020/687 felhatalmazáson alapuló rendeletnek megfelelően a védő- és felügyeleti körzetek tekintetében meghatározott intézkedések alkalmazandók, magában foglalja legalább az említett végrehajtási határozat mellékletében felsorolt területeket. Az említett végrehajtási határozat 2022. február 15-ig alkalmazandó.
                  
               
                     (5)
                  
                  
                     2021. december végén Németország tájékoztatta a Bizottságot a Mecklenburg–Elő-Pomeránia tartomány korlátozás alatt álló körzetében található tartott sertésfélék tekintetében az afrikai sertéspestissel kapcsolatos jelenlegi kedvező járványügyi helyzetről, valamint arról, hogy a betegség továbbterjedésének megakadályozása érdekében megfelelően végrehajtották az (EU) 2020/687 felhatalmazáson alapuló rendeletben a védő- és felügyeleti körzetekre vonatkozóan meghatározott intézkedéseket.
                  
               
                     (6)
                  
                  
                     Figyelembe véve a Mecklenburg–Elő-Pomeránia tartománybeli tartott sertésfélék tekintetében az afrikai sertéspestissel kapcsolatos jelenlegi kedvező járványügyi helyzetet és a Németország által megfelelően végrehajtott intézkedéseket, valamint a kereskedelem szükségtelen megzavarásának megelőzése érdekében helyénvaló az (EU) 2021/2021 végrehajtási határozatot 2022. január 15-i hatállyal hatályon kívül helyezni.
                  
               
                     (7)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2021/2021 végrehajtási határozat 2022. január 15-én hatályát veszti.
         
         
            2. cikk
            Ennek a határozatnak a Németországi Szövetségi Köztársaság a címzettje.
         
         
            Kelt Brüsszelben, 2022. január 10-én.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  HL L 84., 2016.3.31., 1. o.
         
         
            (2)  A Bizottság (EU) 2020/687 felhatalmazáson alapuló rendelete (2019. december 17.) az (EU) 2016/429 európai parlamenti és tanácsi rendeletnek a bizonyos jegyzékbe foglalt betegségek megelőzésére és az e betegségekkel szembeni védekezésre vonatkozó szabályok tekintetében történő kiegészítéséről (HL L 174., 2020.6.3., 64. o.).
         
            (3)  A Bizottság (EU) 2018/1882 végrehajtási rendelete (2018. december 3.) egyes betegségmegelőzési és járványvédelmi szabályoknak a jegyzékbe foglalt betegségek kategóriáira történő alkalmazásáról, valamint a jegyzékbe foglalt betegségek terjedésére nézve számottevő kockázatot jelentő fajok és fajcsoportok jegyzékének megállapításáról (HL L 308., 2018.12.4., 21. o.).
         
            (4)  A Bizottság (EU) 2021/2021 végrehajtási határozata (2021. november 18.) az afrikai sertéspestis németországi előfordulásával összefüggő egyes vészhelyzeti intézkedésekről (HL L 413., 2021.11.19., 34. o.).